病後寄鄭自正
作者：陳宓
朝代：宋

paragraphs: 卧病六十朝，尪羸欲顛躓。
中虛苦暴下，外怯因多涕。
風邪動感觸，寒熱肆留滯。
百病果難堪，未免趣醫至。
携持篚與篋，衆藥要盡試。
㕮咀和參朮，煎煮雜薑桂。
了無銖寸功，徒有千百累。
金丹號起死，入腹作鼎沸。
服之不能瘳，束手信無計。
嗟余有天命，未許藥石治。
再拜謝群醫，云病且平易。
堆床屏丸散，養體親滋味。
曾不數閲日，頗能安寢寐。
昨朝偶尋鏡，自喜有瘥意。
俄驚一目赤，灸灼如頳尾。
薰療技已窮，赤勢殊未既。
平旦澀難開，未晚痛先閉。
于何我久病，復有此兢悸。
當時呻吟餘，猶解閲文字。
茲焉眼如瞽，把卷直欲棄。
舊書滿窗几，日讀不省記。
賦性已不靈，此疾胡可被。
悲來祇頭低，坐處每酸鼻。
何時雙眼明，一覽經滿笥。
行誼顔孟儔，文辭典墳媲。
和順積厥躬，膏澤施當世。
今爲轅下駒，橫空但有氣。
又似籠中鶴，束縛剪兩翅。
會當有時節，飛騖歷萬里。